khistorydata/jeongjo-sjw-relations huggingface dataset:
정조 17년
宗廟夏享大祭親行敎是時報府亞獻官行判府事朴宗岳終獻官昌城尉黃仁點進幣瓚爵官吏曹判書徐有防奠幣瓚爵官吏曹參議李冕膺薦俎官戶曹判書沈頤之禮儀使禮曹判書閔鍾顯典祀官奉常正宋民載廟司令洪秉周宮闈令尙膳金完碩宮闈令尙膳曺壽喆宮闈令尙膳金相澤堂上執禮行副司直尹行任堂下執禮掌令鄭東榦第一室執尊副司果宋翼孝第二室執尊校理韓光植第三室執尊副修撰高宅謙第四室執尊副司果李儒修第五室執尊副司果李泰賢第六室執尊副司果權坪第七室執尊掌令兪漢人第八室執尊副司果洪秉臣第九室執尊副司果金禧爕第十室執尊副司果李祉永第十一室執尊宗簿正尹寅基第十二室執尊獻納崔重奎第十三室執尊執義李龜雲第十四室執尊司諫姜忱第一室大祝司僕正鄭東觀第二室大祝副司果張至顯第三室大祝副司果宋俊載第四室大祝副修撰李錫夏第五室大祝副校理崔獻重第六室大祝副司果宋銓第七室大祝校理李遇濟第八室大祝副司果李明淵第九室大祝司成李東稷第十室大祝典籍尹悌東第十一室大祝副司果兪漢寓第十二室大祝副司果李相璜第十三室大祝副司果李肇源第十四室大祝兵曹正郞尹魯東第一室祝史副司果朴吉源第二室祝史吏曹正郞李運行第三室祝史正言申溆第四室祝史副司果朴命燮第五室祝史副司果李尙友第六室祝史副司果姜文會第七室祝史副司果張至冕第八室祝史持平朴孝成第九室祝史副司果鄭毅祚第十室祝史副司果嚴耆第十一室祝史兵曹正郞韓用鐸第十二室祝史持平李重蓮第三室祝史兵曹佐郞李羲甲第十四室祝史副司果林景鎭第一室齋郞副司果林漢浩第二室齋郞副司正韓耆裕第三室齋郞副司果洪樂敏第四室齋郞副司果崔璧第五室齋郞副司正李運恒第六室齊郞副司正沈第七室齋郞副司正李弘達第八室齊郞副司正金熙華第九室齋郞副司正李東明第十室齋郞副司正宋知濂第十一室齋郞注書李海淸第十二室齋郞副司正閔致載第十三室齋郞注書徐有聞第十四室齋郞副司正朴宗京第一室捧俎官戶曹正郞鄭東敎西部令成肯柱內贍直長金龍淳第二室捧俎官副司果尹守翼漢城主簿鄭時養宗簿直長李鍾淑第三室捧俎官刑曹佐郞李秉淳北部令吳泰齊氷庫別檢李周斌第四室捧俎官廣興守權尙熺義盈主簿柳謐監役宋景載第五室捧俎官司僕主簿尹行醇東部令金箕南義盈奉事林淵浩第六室捧俎官掌苑別提南省老瓦署別提金喆淳司䆃主簿李五鎭第七室捧俎官漢城判官許霔工曹佐郞權以經監役金相夔第八室捧俎官刑曹正郞洪履簡尙衣主簿徐有年平市直長鄭元林第九室捧俎官戶曹正郞宋守淵瓦署別提趙用鎭濟用奉事尹應鉉第十室捧俎官敦寧判官兪漢純濟用主簿洪後榮繕工奉事沈誠之第十一室捧俎官司宰僉正金履裕敦寧主簿成鼎柱濟用副奉事徐有膺第十二室捧俎官副司果李潞秀掌樂主簿趙景鎭司饔直長金世根第十三室捧俎官副司果金履銈司僕主簿趙儀逵長興奉事徐在修第十四室捧俎官司僕僉正趙觀鎭中部令金基厚假監役李田秀盥洗位禮曹正郞吳大坤盥洗位直講鄭衡臣爵洗位禮曹正郞李福休爵洗位典籍閔廣魯亞終獻盥洗位典籍車敬鎭掌牲令典牲主簿韓在中協律郞掌樂正申光河贊者引儀金東覽贊者假引儀李命心謁者引儀任希澤謁者假引儀尹夔欽贊引兼引儀許㬘贊引兼引儀李萬羽祭監監察洪光一祭監監察李宗明功臣獻官司饔僉正鄭致綏祝史禮曹正郞金晦彬齋郞司宰奉事洪樂綏七祀獻官繕工副正曺允精祝史禮曹佐郞權心彦齋郞氷庫別檢許种
정조 17년
癸丑四月初七日辰時宗廟擧動入侍時行都承旨徐邁修行左承旨徐龍輔行右承旨李書九左副承旨金孝建右副承旨尹理相同副承旨李益運假注書申龜朝李垿記注官安經心金良倜提學鄭民始檢校直提學徐有防檢校直閣徐榮輔南公轍以次隨駕上具遠游冠絳紗袍乘輿出協陽門降輿乘輦由肅章門出敦化門詣宗廟洞口降輦乘輿入廟大門詣齋室改具冕服詣東神門外就板位行四拜禮仍詣廟內奉審詣省器位省器徐邁修曰親臨省器之時祝史李尙友告潔聲微擧措失儀所當重勘而本院請推之外無他可施之罰何以爲之乎上曰事過後令該府拿問處之可也出擧條出東神門詣永寧殿就板位行四拜禮詣殿內奉審詣省器位省器訖還詣齋室改具省牲服詣省牲位省牲訖還詣齋室親押仍詣望廟樓李益運曰輦輿炷香不卽待令事甚未安當該內醫院提調推考掌務官及下吏令攸司科治何如上曰依爲之出擧條上曰當該祝史事過後令該府拿問處之出榻敎上曰王大妃殿進御正氣散桂枝人蔘各五分減之藿香一錢五分入之更爲煎入出榻敎上曰當該司謁令攸司科治出榻敎上曰兵曹判書趙宗鉉別雲劍金持默從重推考出榻敎上曰當該承旨尹理相事過後拿處不能檢飭之諸承宣從重推考出榻敎申後命龍輔曰傳香日暮時至書九跪告各營懸燈取稟上答以知道命侍衛諸臣權退諸臣以次權退
정조 17년
癸丑四月初八日子時宗廟夏享大祭入侍時行都承旨徐邁修行左承旨徐龍輔行右承旨李書九左副承旨金孝建右副承旨尹理相同副承旨李益運假注書申龜朝李垿記注官安經心金良倜提學鄭民始檢校直提學徐有防檢校直閣徐榮輔南公轍以次侍立上具冕服入就板位禮儀使啓請行祀上行四拜禮詣第一室神位前三上香執瓚灌地次詣各室如初禮降復位薦俎官戶曹判書沈頤之進詣各室以次薦俎訖上詣第一室行初獻禮次詣各室行禮如初訖降復位亞獻官判府事朴宗岳終獻官昌城尉黃仁點以次進詣各室行亞終獻禮還復位上行四拜禮復行四拜禮訖詣飮福位飮福訖仍詣望燎位燎訖通禮跪告禮畢上命龍輔書九曰撤饌後以來可也還御齋室少頃改具遠遊冠絳紗袍乘輿出廟大門降輿乘輦入敦化門由進善門肅章門入協陽門宣化門還內諸臣以次退出
정조 17년
行都承旨徐邁修坐行左承旨徐龍輔坐行右承旨李書九坐左副承旨金孝建坐右副承旨尹理相坐直同副承旨李益運坐直注書徐有聞病李海淸仕假注書李垿仕直事變假注書嚴思彦仕
정조 17년
大殿王大妃殿惠慶宮中宮殿內閣政院玉堂藥房口傳經宿問安答曰知道
정조 17년
徐邁修啓曰來十一日朝參日次矣敢稟傳曰停
정조 17년
徐龍輔啓曰來十一日輪對日次矣敢稟傳曰爲之
정조 17년
徐龍輔啓曰來十一日專經文臣殿講日次矣敢稟傳曰待下敎
정조 17년
徐龍輔以奎章閣守宮檢校直提學意啓曰夜間閣內諸處無事意敢啓傳曰知道
정조 17년
金孝建啓曰大司諫李文會旣入闕中不爲傳啓直爲出去事甚未安推考警責仍直牌招何如傳曰允
정조 17년
以祝史李尙友拿處傳旨傳于金孝建曰分揀
정조 17년
以吏曹參議李冕膺禁推傳旨傳于徐邁修曰分揀
정조 17년
傳于李益運曰右承旨同副承旨入侍
정조 17년
以司謁金興大科治啓目傳于尹理相曰分揀放送
정조 17년
以右副承旨尹理相拿處傳旨傳于徐邁修曰他皆分揀不可異同爲先從重推考捧傳旨
정조 17년
以大司諫李文會牌不進罷職傳旨傳于金孝建曰只推
정조 17년
以水原留守蔡濟恭狀啓竹山地省掃事今初八日離營事傳于徐邁修曰大臣今日作行云澆奠床備給事令畿營今日內知委該邑
정조 17년
以濟州防禦使李喆運狀啓分賑及麥農形止馳啓事傳于尹理相曰船粟穩稅賙飢若意而冬春日候連爲調順云瘡痍之回蘇可期言念民事萬萬多幸畢賑後形止狀聞時麥事民情詳細附陳事回諭
정조 17년
傳于李益運曰今夜弛禁事分付
정조 17년
李書九以都摠府言啓曰副摠管李應爀以御營中軍軍兵等中日試放事南小營晝仕出去之意敢啓傳曰知道
정조 17년
徐邁修以監膳提調意啓曰蘇魚所監捉官所報內本所進上各種魚鮮中生洪魚箭捉不敷多般求取封進而今已節晩未免絶種元進上三百尾內來封爲七十五尾而此數萬無準封之望以他魚代封之道入啓變通爲請卽今生洪魚節晩難得事勢似然不得已依定式以他魚代封而進上事體何等重大而當節旣未準封到今敢請代封者極爲未安當該監捉官令該府處之下吏令攸司科治何如傳曰論罪分揀代捧可也
정조 17년
金孝建以義禁府言啓曰定配罪人遭親喪者給暇歸葬過三月後還發配所事載在大典通編矣全羅道南平縣勿限年減死定配罪人鄭萬始今月初八日遭其母喪云依法典給暇過葬後還發配所何如傳曰放送可也
정조 17년
校理李遇濟疏曰伏以聖孝格天陰雨快霽親祼利成鑾輿穩旋歡忭之忱大小惟均仍伏念臣於向日猥陳請急之章伏蒙給暇之批扶護母病感祝聖恩第當大享不敢言私離捨病側四日于玆諸症尙無減勢情私急於歸護又犯瀆撓極涉猥越而至情所在按住不得玆敢冒萬死更爲陳懇徑出禁扃伏乞聖慈俯垂矜諒亟遞臣職俾便救護仍治臣擅離之罪以肅朝綱千萬幸甚省疏具悉爾其勿辭救護母病
정조 17년
癸丑四月初八日辰時上御重熙堂右承旨同副承旨入侍時行右承旨李書九同副承旨李益運記事官李海淸記注官安經心金良倜以次進伏訖上命書傳敎曰鄕儒之滯京宜念關東被抄儒生未及上來者令本館催促該道上來後卽爲草記事分付上曰王大妃殿進御人蔘一錢重香橘茶三貼製入出榻敎命退承史以次退出
정조 17년
行都承旨沈煥之坐行左承旨沈晉賢坐直行右承旨李書九坐左副承旨金孝建坐右副承旨尹理相坐同副承旨李益運坐直注書徐有聞病李海淸仕假注書李垿仕直事變假注書李弘達仕
정조 17년
大殿王大妃殿惠慶宮中宮殿內閣政院玉堂口傳問安答曰知道
정조 17년
藥房提調臣李𡊠副提調臣徐邁修啓曰太廟祼薦聖孝克伸徹宵將事侵曉回鑾伏未審聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
金孝建啓曰大司憲閔台爀執義李龜雲掌令兪漢人鄭東榦持平朴孝成李重蓮呈辭監察茶時之意敢啓傳曰知道
정조 17년
李書九啓曰事變假注書嚴思彦身病猝重勢難察任今姑改差何如傳曰允
정조 17년
嚴思彦改差代以李弘達爲假注書
정조 17년
兵曹判書前望單子入之金文淳落點
정조 17년
金孝建啓曰侍衛班之非賜座無敢設席事例卽然日前宗廟動駕時侍衛諸臣皆坐方席而兵曹堂上非但不能檢飭亦爲同犯者已極駭然且於今日殿座時承史未及入侍而侍衛徑先入就此亦本兵不善擧行之致由前由後不可無警兵曹判書趙宗鉉從重推考何如傳曰當處分矣
정조 17년
傳于沈晉賢曰坐直承旨入侍
정조 17년
李書九以兵曹言啓曰部將金源身病猝重時月之內無望供職呈狀乞遞實病旣如此則輪番之任不可强令察任改差何如傳曰允
정조 17년
李書九以大司成意啓曰鄕儒之滯京宜念關東被抄儒生未及上來者令本館催促該道上來後卽爲草記事分付事命下矣原州幼學元復鎭未及上來故發關該道催促上送矣昨夕纔已入來故一體許接於食堂之意敢啓傳曰今日當親臨試取朝食堂後館堂率應試諸生來待於集春門外係是科場禁亂諸事拔例嚴飭如是申飭之後若有一毫不嚴之弊則試所承旨館堂當隨現重勘以此知悉可也
정조 17년
都承旨前望單子入之沈煥之落點
정조 17년
沈晉賢以同知館事大司成意啓曰關東功令生中春川李是釬通川金鼎耉未準三式其在嚴科場之道不可混同赴擧竝拔去原州元復鎭旣有拘忌亦令勿赴之意敢啓傳曰知道
정조 17년
尹理相以戶曹言啓曰時御內各司看審執頉雨漏處修改吉日令日官推擇則今四月十一日卯時爲吉云以此日時擧行何如傳曰允
정조 17년
尹理相以戶曹言啓曰慶熙宮差備內及內各司看審執頉雨漏處修改吉日令日官推擇則今四月十二日辰時爲吉云以此日時擧行何如傳曰允
정조 17년
李書九以御營廳言啓曰今此春塘臺親臨江原道被抄儒生試取時依兵曹節目集春營入直軍五十名內除營直五名實四十五名東營入直軍五十六名內除營直五名實五十一名新營入直軍一哨內除營直五名實九十二名入直千摠金漢升把摠柳煥寅哨官鄭魯誠率領排立而東營集春營入直軍待標信擧行事畢後各還本處入直之意敢啓傳曰知道
정조 17년
金孝建以義禁府言啓曰保放罪人宋益休鄭運耆金洪運等還囚捧供之意敢啓傳曰知道
정조 17년
禁府啓目思陵參奉鄭運耆原情問目內辭緣泛稱遲晩刑推得情何如啓分揀放送爲良如敎又啓目雩祀壇典祀官奉常寺僉正金洪運原情問目內辭緣泛稱遲晩刑推得情何如啓分揀放送爲良如敎又啓目龍川前府使宋益休原情云云傳旨內辭緣惶恐遲晩事當刑推得情而曾經宣傳官勿爲請刑載在大典通編上裁何如啓議處爲良如敎又啓目老江僉使鄭興僑原情問目內辭緣泛稱遲晩刑推得情何如啓除刑推議處爲良如敎
정조 17년
癸丑四月初九日卯時上御重熙堂右承旨同副承旨入侍時行右承旨李書九同副承旨李益運記事官李海淸記注官安經心金良倜以次進伏訖上命書傳敎曰左承旨許遞前望單子入之待下批牌招察任又命書傳敎曰今日儒生試取時殿座處所春塘臺爲之侍衛別雲劍外入直磨鍊事分付命退承史以次退出
정조 17년
癸丑四月初九日辰時上御春塘臺江原道被抄儒生試取入侍時行都承旨徐邁修行左承旨沈晉賢行右承旨李書九左副承旨金孝建右副承旨尹理相同副承旨李益運記事官李海淸假注書李垿記注官安經心金良倜檢校直閣南公轍以以進伏訖上具翼善冠衮龍袍自內出御春塘臺上命書傳敎曰日前動駕帳外侍衛班之事旣關紀綱今日殿座時兵曹擧行尤爲駭然爲判堂者焉敢每逭其罪乎兵曹判書趙宗鉉罷職不敍近來本兵擧行不能成樣後復若此當別般嚴處該房更加察飭上曰兵曹入直堂上先遞差後拿處郞廳拿處出榻敎上曰兵曹判書前望單子入之出榻敎上曰吏判旣無作窠之事則兵判前望以吏判望誤入該房承旨遞差出榻敎上曰都承旨前望單子入之出榻敎上曰新除授承旨牌招先入侍後謝恩出榻敎上曰兵曹判書待下批牌招傳授命召出榻敎上曰兵曹判書金文淳先入侍後謝恩出榻敎上曰儒生入侍可也賤臣承命出與進士河瑞福等偕入進前各奏姓名訖命退引儀唱試官判府事朴宗岳行司直鄭昌順禮曹判書閔鍾顯大司成徐榮輔吏曹參議李冕膺副司直李明淵副修撰高宅謙行四拜禮訖各就位上曰試官徐榮輔代南公轍差下出榻敎宗岳進前曰日氣和暢聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣上曰策文以題多之故已爲書之試官讀之可也昌順讀訖命書賦題人之好我示我周行懸題訖上曰儒生試券紙頭各書關東關西可也上曰自內還宮承史退去試官留待可也諸臣以次退出
정조 17년
癸丑四月初九日酉時上御誠正閣科次入侍時行左承旨沈晉賢行右承旨李書九假注書李垿記注官安經心金良倜試官判府事朴宗岳行司直鄭昌順禮曹判書閔鍾顯行副司直南公轍副司果李明淵副修撰南宅謙以次進伏訖上曰嶺東嶺西各取一人可也上曰試官進前考試可也上曰此題似易而難矣鍾顯曰然矣書九曰對讀官李明淵對讀之際笑聲相雜揆以筵體極爲未安推考何如上曰依爲之出擧條書九曰已爲門限矣上曰月覲門集春門待儒生出去還閉金虎門仍留可也上曰稟事堂上進不進知入可也上命書傳敎曰抄啓文臣親試明日爲之再明日輪對進定於明日上曰試所承旨入侍可也賤臣承命出與同副承旨李益運偕入進伏上曰大司成入侍可也賤臣承命出與大司成徐榮輔偕入進伏上命書傳敎曰抄啓文臣親試處所以便殿爲之上曰初試被抄策文逐條中有連書噫字者今番再試策文逐條又有書噫字者事豈非工巧乎宗岳昌順鍾顯曰文則可以爲之矣上曰試官各陳所見可也公轍曰文可爲之矣冕膺曰其在嚴科場之道科作雖劣不必取此明淵曰冕膺之言是矣且是限後呈券耳宅謙曰自上處分矣上曰可以從衆考訖仍爲拆榜書九奏被抄人姓名上命書傳敎曰關東試取之擧卽一百六十六年後設行者豈特曰慰悅東人之擧而已也哉然與道科稍間以賦策各取一人賜第嶺之東西命書紙頭矣及其考券也西皆高等東獨見漏有非懸題時宣諭諸生之意也嶺東兩券之賦策先呈者特許竝抄如是則在昔設科時取四人之故事可以仰述矣其中一券卽洽滿七十之儒亦可謂眞箇慰悅矣賦三上原州生員申在和策三下一橫城生員鄭元善賦三下一三陟幼學洪寅祚策三下二江陵幼學沈普永竝賜第賦三下橫城幼學李弘喆平康進士黃基敬策三下春川幼學趙雲師各給二分其餘儒生下去時令該廳量給糧資入門之犯科者入籍之違式者拔去足矣特竝勿論事分付又命書傳敎曰入格儒生明日待令命退諸臣以次退出
정조 17년
都承旨未差行左承旨沈晉賢緣故出行右承旨李書九緣故出左副承旨金孝建緣故出右副承旨尹理相坐直同副承旨李益運坐直注書徐有聞病李海淸仕假注書鄭馦仕直事變假注書李弘達仕
정조 17년
李書九啓曰備局稟事堂上鄭民始沈頤之徐有防閔鍾顯來待矣傳曰入侍
정조 17년
沈晉賢啓曰輪對官來待矣敢稟傳曰入侍李書九啓曰御營大將趙心泰以本廳習陣明日出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 17년
沈晉賢啓曰假注書李垿身病猝重勢難察任今姑改差何如傳曰允
정조 17년
李垿改差代以鄭馦爲假注書
정조 17년
尹理相啓曰卽伏見假注書望單則疊書於第三帖而啓下之後始乃覺得臣等之矇然捧入不勝惶悚而當該注書不能審愼有此做錯事未前有萬萬駭然所當重勘而本院請推之外無他可施之罰何以爲之敢稟傳曰注書拿處捧納承旨遞差
정조 17년
沈晉賢以弘文館言啓曰本館上番闕直事甚未安今日政新除授玉堂待下批仍卽牌招入直何如傳曰允
정조 17년
有政吏批判書徐有防進參判未差參議李冕膺牌招不進右副承旨尹理相進以李在學爲吏曹參判鄭尙愚爲副校理兪漢寓爲東學敎授鄭昌順爲右參贊申光履爲兵曹參判李尙度爲兵曹參議林景鎭爲兵曹佐郞尹夔欽爲兼引儀權心彦爲自如察訪訓鍊都監提調單金文淳禁衛營提調單金文淳御營提調單金文淳左參贊單鄭昌順右參贊單鄭民始
정조 17년
兵批判書金文淳病參判參議未差參知鄭澤孚入直進同副承旨李益運進副司直徐邁修徐龍輔尹尙東以上竝單付
정조 17년
以副校理鄭尙愚牌不進罷職傳旨傳于沈晉賢曰只推
정조 17년
傳于金孝建曰飭已施時囚罪人成鼎鎭鄭觀輝分揀放送
정조 17년
尹理相以賑恤廳言啓曰關東儒生下去時量給糧資事命下矣入格七人外原州洪川春川寧越橫城等邑儒生十六人各給糧資錢二兩江陵通川高城襄陽蔚珍等邑儒生十一人各給糧資三兩之意敢啓傳曰知道
정조 17년
尹理相以備邊司言啓曰諸上司能書之役實爲各司難支之弊年前因特敎嚴明定式之後能書有無每月終各司修報本司之故其爲弊比前庶皆減除而其中內閣承政院吏曹弘文館藝文館軍器寺義禁府禮曹等處直爲捧甘使役故今奉筵敎査問於各該司則內閣弘文館藝文館近年以來無一吏捧甘之事云此則非可論也至於承政院啓覆文書及吏曹之大政後御覽官案修正義禁府之獄案修正軍器寺之武科榜目禮曹之臨軒功令等書役雖有緩急俱是不可廢者貶目榜目旣承下敎自政院當爲擧行而啓覆文書不必前期修正量其獄案多少定其名數日字承旨操切檢飭捧甘使役俾不得如前雜亂義禁府則若非文書浩穰之時尋常坐起雖一名無得發甘軍器寺及禮曹自本司商量事情臨時定給吏曹之官案書役永爲革罷自該曹擧行事嚴明定式而如是之後或有違越不遵之弊當該官員自本司隨現論勘之意一體定式何如傳曰允雖承政院書役亦爲關由廟堂依他各司例事定式政院雖曰號令百司之地至於能書吏替書之役係是自下私事關由廟堂有何不可乎如是定式後萬一違越當該承旨自廟堂草記直施違令之律注書加等勘處內閣則設閣以後嚴立科條姑無此弊而稍久則安知不效他乎更加申飭雖一吏名以能書者如前勿爲使役內閣政院如是定式其餘他司自在廟堂之遵守飭敎卿等亦爲着念吏胥亦吾民因言端必欲除弊則況貢人乎御極之初査拔嚴處近果一向無弊乎各司官員之諸般侵徵貢之弊卿等取考初元處分更有冒犯者官員草記又思之邸人推捉之弊亦果如何一體申禁貢人之弊査出後論理草記可也
정조 17년
李書九以備邊司言啓曰黃海監司金方行在任身死矣返柩時依法典擔軍題給之意分付所經各道何如傳曰允
정조 17년
行兵曹判書金文淳疏曰伏以臣於昨日忽伏承本兵除命職雖舊硏義切循墻驚惶之極固當力辭乃已而時値殿座陪扈是重不得不冒沒出肅而以臣不才曾居是職昏憒譾劣無一善狀畢竟順解特蒙我聖上寬假之渥耳臣之前後忝叨何莫非濫竽冒據而若其進退一代之武士管轄五營之戎務莫如中權之緊且重則今此誤恩何爲而又及於已試蔑效之人也臣誠惝怳震惕不知所以自措也且臣有萬萬不安於心者臣之同堂之內叔姪兄弟偏荷仁天雨露之澤迭除互占非淸則膴履滿之戒踰分之懼恒懷兢業若臨淵谷每與之相對怵然而驚且懍雖以目下事言之有國所重莫逾於相職與銓曹而從叔方在鼎席賤臣又處笠轂權要之任一時竝萃其在臣家畏約謹拙之規安得不以悸以恐汗沾于背而亦豈不有違於天地父母愛欲生保終始之至意也哉國體之苟艱觀瞻之駭惑猶屬第二件矣左右思量有不敢以副急一出晏然自安者略陳肝血仰籲於黈纊之下伏乞聖慈俯垂矜察亟遞臣新授職名以安賤分仍治臣瀆擾之罪以肅朝綱千萬幸甚臣無任云云答曰省疏具悉卿其勿辭行公
정조 17년
右副承旨尹理相同副承旨李益運疏曰伏以臣等於當該承旨遞差之命竊不勝瞿然悚恧之至注書差代雖是知申所管而凡係各房文書一例輪示院規然也望單入啓之時臣等同在一院旣皆目擊則矇然之失固無異同而處分之下委罪右僚獨自幸免公格私義俱屬難安玆敢聯陳短章徑出禁扃伏乞聖慈俯賜鑑諒亟遞臣等之職以爲同罪倖逭者之戒焉臣無任云云省疏具悉爾等勿辭察職
정조 17년
癸丑四月初十日辰時上御熙政堂抄啓文臣親試備局稟事堂上輪對官入格儒生入侍時行右承旨李書九左副承旨金孝建右副承旨尹理相同副承旨李益運記事官李海淸假注書李垿記注官安經心金良倜行兵曹判書金文淳禮曹判書閔鍾顯吏曹判書徐有防戶曹判書沈頤之宗廟令洪秉周西氷庫別檢梁慶元義盈庫主簿柳謐儀賓都事金麟淳掌樂正申光河生員申在和鄭元善幼學洪寅祚沈普永李弘喆進士黃基敬幼學趙雲師以次進伏訖上曰儒生進前可也在和進前奏姓名上曰爾其誰某之子孫也在和曰故執義申命夔五代孫矣上命讀奏試券訖命退寅祚進前奏姓名上曰爾是嶺東老儒而文又早呈故爲之然文則非合作矣命退元善進前奏姓名上曰年幾何元善曰三十三歲矣上命讀奏試券訖命退普永進前奏姓名上曰誰之族也普永曰族無顯者上曰爾之名祖誰也普永曰沈遠光六代傍孫也上曰初試以何文爲之乎普永曰皆爲被抄矣命退弘喆進前奏姓名上曰誰之族也弘喆曰無近族矣上曰遠族有之乎弘喆曰遠族亦無顯者矣命退基敬進前奏姓名上曰容貌頗好年幾何基敬曰五十六歲矣上曰爾何不着實於赴擧耶基敬曰臣母篤老且病故不得離側廢科久矣命退雲師進前奏姓名上曰工夫篤實爲之可也命退上曰入格人各給被抄試券可也上曰輪對官進前使之各奏姓名可也秉周等以次奏職姓名職掌訖俱無所懷仰達命退李書九曰檢書官朴宗善抄啓文臣入門單子進呈之際擧措駭然所當重勘而本院請推之外無他可施之罰何以爲之乎上曰爲先推考可也出擧條引儀唱試官提學鄭民始原任直閣徐鼎修檢校直閣徐榮輔南公轍行四拜禮訖陞殿進伏上命書銘題未老里懸題訖上曰使之進去內閣製進可也上曰備局稟事堂上進前可也宣惠廳堂上鄭民始曰均廳兩湖貿置米昨冬外授於京貢人而前堂上徐有隣以如有防塞不給之事則道臣論責守令拿處之意有所筵達矣近聞湖西諸邑托以分還不足不卽出給許多貢人往來之際未免狼狽稱怨不已此米本非爲補還而設乃是運來之穀則托以還分已是不當且是筵稟行會之事則慢不奉行極爲駭然事當一一論勘而賑政未畢姑爲參恕更爲出擧條知委使之卽卽出給若復如前不爲擧行則斷當重勘之意嚴飭而道臣之不爲檢飭殊甚未安爲先推考何如上曰依爲之出擧條民始曰北關詳定布乃是貢價上下之需例以本布上納而年前因代錢之命以錢上納此不過當年代納而已故其後諸邑皆以本布依例上納獨安邊一邑仍以純錢年年來納出給貢價則貢人輩稱怨不受自本廳連加申飭而該邑終不奉行詳定布乃是惟正之供則非朝令而擅自代錢者該邑擧行極爲駭然且京司之屢次關飭終不聽施尤爲未安自今年使之以本布上納之意出擧條嚴飭何如上曰依爲之出擧條吏曹判書徐有防曰堂上享官例備都豫差而至於堂下元無此規故若値臨時有故之弊則始爲代充每致受香之遲滯肄儀之過時事體所在極爲未安此後則親享攝行及節享時堂下之如大祝齋郞捧俎官各三四人以都預差使之受戒齋宿肄儀時亦令等待以爲隨頉隨塡之地何如上曰依爲之出擧條兵曹判書金文淳曰昨年太農每爲失稔糴穀又皆代捧矣近聞外方專力於稅納未暇念及於田種而場市之間貿遷亦無路來頭根耕將不無陳癈之慮云豈非萬萬憂悶者乎另飭諸道道臣雖山郡深僻就其有裕處次次轉移期於均分俾無一區未播之患似好故敢此仰達矣上曰依爲之出擧條禮曹判書閔鍾顯曰三南癘氣滋蔓之處依昨年例別設厲祭當否問于道臣則湖南一道時疾漸向止熄不必設祭云湖西之公州等十四邑嶺南之晉州等十邑當爲設行云矣香祝磨鍊下送以爲虔誠擧行之地分付何如上曰依爲之出擧條鍾顯曰各道節祭擧行狀本規例道各不同今番亦承釐正之下敎矣取考諸道啓本則不但規例之各異亦多疎漏之處殊爲未安而其中關西狀本在諸道中最爲詳備就此斟的成出凡例知委各道此後則使之依此定式擧行俾奏御文字歸於齊一恐好故敢此仰達矣上曰依爲之出擧條上命書傳敎曰政官牌招開政自如察訪待下批當日下送命退諸臣以次退出
정조 17년
行都承旨徐邁修坐行左承旨沈晉賢坐直行右承旨李書九坐左副承旨金孝建緣故出右副承旨尹理相坐直同副承旨李益運坐注書徐有聞病李海淸仕假注書鄭馦仕直事變假注書李弘達仕
정조 17년
尹理相啓曰大司憲閔台爀執義李龜雲掌令兪漢人鄭東榦持平朴孝成李重蓮呈辭監察茶時之意敢啓傳曰知道
정조 17년
沈晉賢啓曰來十六日日次儒生殿講日次矣敢稟傳曰爲之
정조 17년
以左承旨沈晉賢右承旨李書九牌不進推考傳旨傳于李益運曰更爲牌招
정조 17년
以左副承旨金孝建牌不進罷職傳旨傳于李益運曰只推更爲牌招
정조 17년
以李垿囚單子傳于尹理相曰付過放送
정조 17년
李益運以兵曹言啓曰今四月十一日武臣賓廳武經講書日次而中日相値不得爲之之意敢啓傳曰知道
정조 17년
李益運以禁衛營言啓曰本營前軍色從事官鄭尙愚以本職司憲府持平罷職矣已爲敍用仍差從事官使之察任何如傳曰允
정조 17년
備邊司啓目帖連知世浦等六鎭還穀虛留反作流弊或爲數十年或爲十許年雖以時帥臣言之旣摘發矣三載居任一味抛置及當瓜熟登聞諸條俱是指徵無處以可捧懸錄者未入庫中則其爲虛錄何異於指徵無處乎且況軍木結錢俱無去處尤萬萬駭然而巡營所管數亦不少而道臣不能摘發其罪與帥臣無異當該道帥臣宜施譴罷之典是白遣龜山前僉使李雲澤薺浦前萬戶黃仁爀栗浦前權管韓德載等段三年之內曾無一包所捧而以準數了殺之說質言於統帥者情狀痛惋薺浦前萬戶全擎厦莫重軍需肆然犯用當勘以自盜之律四鎭將不可不拿問嚴處以勵他鎭知世浦時萬戶段興道助羅浦時萬戶裵世光栗浦時權管咸尙益龜山時僉使黃致郁等段反作未捧一也此則令帥臣嚴棍懲勵使之準捧至於薺浦時萬戶金光德段爲慮穀簿之虛耗捐出月俸自備充補可謂功罪相當宜有參恕之道而褒嘉之請極爲猥越是白遣諸條懸錄豈皆流亡而無可捧徵者乎莫重軍需軍餉竝皆消瀜於許多奸猾之手另加嚴飭姑待秋成一一査櫛某條收捧後區別上聞之意分付道帥臣何如判付啓道帥臣譴罷事各該鎭邊將勘律事竝只依回啓施行爲旀所謂指徵無處者雖甚混圇旣聞之後豈可一任虛留亦豈可遲待秋成嚴飭道帥臣更卽拔例査櫛難捧與不可捧區別狀聞事分付爲旀鎭還爲弊諸道同然統營屬鎭爲尤甚乙仍于年來査正之擧始自本道則何去而今乃敢以十年前舊逋五年前虛留等說如是登聞然則向所釐正云者果是何物還餉乎其時帥臣亦爲拿問處之爲旀凡事有徵則有勸薺浦萬戶金光德新到殘鎭捐俸鳩穀厥數如彼夥然釐正間雖準瓜勿遞待其竣事更考實蹟以聞事竝以分付爲良如敎禁府啓目龜山前僉使李雲澤薺浦前萬戶黃仁爀等原情云云問目內辭緣泛稱遲晩竝只刑推得情何如判付啓竝只除刑推議處爲良如敎
정조 17년
禁府照目龍川前府使宋益休矣本府議啓內被災民還之停退蕩減亶出懷保之聖念則爲守令者固宜仰體德意實心奉行而初不査究實數乃反虛張瞞報磨勘營門之後稱以剩餘之穀恣意舞弄民還分數之外吏奴輩冒錄還上及虛名添錄民庫穀物之擅自停減者其蔑法濫猾之狀已極痛駭兺不喩至若一百八十八石之作錢私用尤係不法罪固難貸以此照律罪告身盡行追奪杖一百收贖流三千里私罪奉敎依允爲旀功減一等爲良如敎又照目老江前僉使鄭興僑矣本府議啓內軍餉法意何等嚴重而未捧之數至爲五十餘石事極可駭以此照律罪杖一百收贖告身盡行追奪私罪奉敎依允爲良如敎
정조 17년
癸丑四月十一日辰時上御重熙堂同副承旨入侍時同副承旨李益運記事官李海淸記注官安經心金良倜以次進伏訖上命書傳敎曰不爲仕進承旨倂牌招都承旨前望單子入之待下批一體牌招命退承史以次退出
정조 17년
癸丑四月十一日午時上御重熙堂右承旨入侍時右承旨李書九假注書鄭馦記注官安經心金良倜以次進伏訖上命讀公事書判付訖命退承史以次退出
정조 17년
行都承旨徐邁修坐行左承旨黃昇源未肅拜行右承旨沈晉賢坐行左副承旨李書九坐右副承旨尹理相坐直同副承旨李益運坐直注書徐有聞病李海淸仕假注書鄭馦仕直事變假注書李弘達仕
정조 17년
藥房提調臣李𡊠行左承旨臣沈晉賢啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 17년
沈晉賢啓曰大司憲閔台爀執義李龜雲掌令兪漢人鄭東榦持平朴孝成李重蓮呈辭監察茶時之意敢啓傳曰知道
정조 17년
李書九啓曰臣書九入直禁軍戎器點考進去下直之意敢啓傳曰知道
정조 17년
李書九啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則皆好在云矣敢啓傳曰知道
정조 17년
徐邁修啓曰左參贊鄭昌順吏曹參判李在學除拜後過三日不爲出肅竝依定式推考警責仍卽牌招察任何如傳曰允
정조 17년
沈晉賢啓曰左副承旨金孝建今日不爲仕進卽爲牌招何如傳曰許遞前望單子入之待下批牌招察任
정조 17년
承旨前望單子入之金翰東落點
정조 17년
傳于沈晉賢曰右承旨入侍
정조 17년
以慶尙監司鄭大容統制使李潤慶譴罷傳旨傳于沈晉賢曰統帥雖有後時之罪猶勝於掩置道伯亦然此傳旨待畢賑捧入
정조 17년
傳于尹理相曰在外承旨許遞前望單子入之
정조 17년
承旨前望單子入之黃昇源落點
정조 17년
沈晉賢以兵曹言啓曰本曹正郞韓用鐸身病猝重呈狀乞遞宿衛重地不可久曠今姑改差何如傳曰允
정조 17년
兵曹口傳政事副司果韓用鐸李羲甲
정조 17년
以吏曹參議李冕膺牌不進罷職傳旨傳于李益運曰只推
정조 17년
傳于李益運曰今日見歲初加資諸臣所編覃恩錄印進者諸臣中趙鎭寬鄭煥猷尙不一擬於政目是豈感舊加階之意乎今有政命申飭銓曹因此思之近來還多積薪可知無論文蔭武凡係疏揚之政更加留意對颺事令判堂知悉
정조 17년
傳于李益運曰同敦寧朴師沃許遞今日政差出
정조 17년
有政吏批判書徐有防參判李在學進參議李冕膺牌招啓辭未下右副承旨尹理相進以姜克成爲正言金光遇爲禮曹佐郞趙鎭寬爲右尹鄭煥猷爲同敦寧金文淳爲軍器提調兪漢寓爲兵曹正郞左尹林蓍喆右尹趙鎭寬
정조 17년
兵批判書金文淳進參判申光履病參議李尙度入直進參知鄭澤孚病同副承旨李益運進以朴聖集爲僉知金學祖爲景福將盧世甲爲慶熙將朴明勳爲訓鍊主簿梁鎭衡爲魚游澗僉使僉知單李翼鉉副司直沈煥之成鼎鎭副司正白海鎭以上竝單付
정조 17년
李益運以內醫院都提調提調意啓曰前典醫監判官崔遠基內醫加差待窠陞實事命下矣令該曹口傳付軍職冠帶常仕何如傳曰允
정조 17년
沈晉賢以備邊司言啓曰本司草記批旨內吏胥亦吾民因言端必欲除弊則況貢人乎御極之初査發嚴處近果一向無弊乎各司官員之諸般侵徵貢人之弊卿等取考初元處分更有冒犯者官員草記又思之邸人推捉之弊亦果如何一體申禁貢人之弊査出後論理草記可也事命下矣各貢契及市民邸人等竝捉來嚴問査實則皆以爲近年以來因朝家嚴飭事例之從前應行者外別無弊端之增出者云而至於各司下屬之如干侵漁者自本司嚴飭該司各別懲治痛禁而其中豐儲倉貢人以爲本庫官員各陵差祭時衣籠馬庚子除減之後以雨裝直一名責立矣四五年來又一名加立云尙衣院貢人以爲本院官員各陵差祭時衣籠馬庚子除減之後以負持軍一名責立差祭官員下人擔當供饋等第軍亦使貢人責立云濟用監貢人以爲入直郞廳食床軍一名庚子年創出云內贍寺貢人以爲官員各陵差祭時卜直雇價辛丑年爲始責出云繕工監貢人以爲本監官員使喚軍各一名式甲辰年爲始責立云鴨島契貢人以爲本契監考乃是貢人使喚而近來提調郞廳以無根着之人行下差出不無爲弊之端云束乼契貢人以爲本監諸郞廳及義禁府每每借用束乼貽弊於貢人云唐沙器契貢人以爲政院所用茶器皿每朔進排爲二三竹近來則爲十餘竹而至於依幕所用茶器皿亦無定數俱是無價進排云平壤主人以爲錢文一百兩固城主人以爲錢文十八兩竝自禁府徵納云平昌金化兩主人以爲自太學齋中稱以本邑婚喪扶助小小錢兩種種責徵云往在庚子因特敎凡係各司侵困貢人之弊曾已禁革而其時處分何等截嚴則雖纖介之物宜不敢復蹈前習更爲貽弊而馬匹變爲役人名數間又加定而其他使喚卜直等軍惟意責出雇立之弊與前無異不遵飭令換名責立者萬萬痛駭繕工監鴨島監考之自官差出束索之諸處借去事雖瑣屑係是貢弊本監堂郞之冒犯亦極駭然庚子以後各該司不能檢飭之提調一竝從重推考犯科之郞官亦竝捧現告令該府拿問處之唐沙器契之政院進排令本院各別嚴飭操切俾無如前濫徵之弊至於禁府都事太學齋儒侵督邸人勒徵錢兩前後禁飭不啻申嚴而終不懲畏弊復如前亦甚可駭禁府官員問名拿處齋儒令本館各別察飭以杜後弊何如傳曰允弊豈止此然聞風知戢抑亦一道先從現發者當處分年前飭禁後各該司首犯不禁之堂上重推輕矣竝施不敍之典可也
정조 17년
沈晉賢以濬川司言啓曰濬川自松杞橋今日始役之意敢啓傳曰知道
정조 17년
義禁府啓目薺浦前萬戶全擎廈原情云云問目內辭緣泛稱遲晩嚴刑得情何如判付啓除刑推議處爲良如敎又啓目粘向前李雲澤黃仁爀等議處云云竝只以此照律何如判付啓依允
정조 17년
沈晉賢以義禁府言啓曰統制使李潤慶狀啓據備邊司覆啓內龜山前僉使李雲澤薺浦前萬戶黃仁爀全擎廈栗浦前權管韓德載拿問嚴處事判付內依回啓施行事命下矣李雲澤黃仁爀今方待命卽爲拿囚捧供而全擎廈家在江外未及拿囚待拿囚捧供韓德載以涉疑之疾方痛云差病後拿囚之意敢啓傳曰知道
정조 17년
沈晉賢以義禁府言啓曰宋益休杖一百收贖告身盡行追奪流三千里定配照律公事判付內依允功減一等事命下矣宋益休功減一等杖一百收贖告身盡行追奪黃海道長淵府新行驛徒三年定配而以議啓內辭意具罪目依例發遣府書吏押送配所何如傳曰允
정조 17년
行副司直愼基慶疏曰伏以臣於年前愚衷所激猥陳數條時弊略效芹曝之誠矣聖度天大過加格外之恩至降嘉愛之批榮動蓽門感極而涕況米肉之賜繼下於千萬夢寐之外臣是何人誤恩至此臣雖糜身粉骨難保其萬一徒費太倉之廩料未有涓埃之效答每欲以一得之愚仰塵螭陛而神精已耗聾瞽轉甚徒抱耿耿如負大何得伏聞嘉順宮順産之慶蒼黃入京逗留旅邸居然月已更矣今將尋鄕不勝戀闕怵惕之誠玆以草草數語冒干宸嚴伏願憐其忠而俯垂察焉惟我元子宮春秋漸盛天姿特達聰明睿智日進一日令聞遠播跛癃蹈舞此實我東方億萬年無疆之休八域臣民擧切延頸之望輔導護養正是今日之急務雖以我殿下惜福之慈念姑緩冊封之褥禮至於蒙養以正之方不可時日少忽伏願聖明亟選敦厚端方之人俾得朝夕敎導涵養德性以作祈永之本焉周之胎敎漢之豫建俱爲今日之所當法者惟殿下更加留神焉仍伏念國依於民民依於食國非民曷依民非食何恃目今連歲告歉民食孔艱至於今年而極矣加以癘疫無歲無之春盡夏屆一倍熾蔓雖平歲裕食之時貧戶殘氓尙難如意救療況當歉荒將何以料生兩南國之根本而大歉之餘雨水太煩兩麥聞有失稔之漸果如所聞則民情之萬萬遑急不覩可想以聖上如傷之念凡係賙賑之政靡不用極而萬一麥又失稔則非但農務違時實有萬民顚連之慮思之及此竊不勝繞壁之憂伏願殿下一倍警惕預講拯救之策使億萬生靈得免捐瘠失農之患焉至若都下民情則艱食之患挽近所無實有遑急難支之歎噫都城比遐陬尤重而旣無賑貸之政又無糶糴之法十室九飢切可哀矜況都民所恃者惟在市穀而穀價踊貴升米二錢如是而民安得不窮且急也大抵城內外米廛各定限界自有輻輳之路至於城外廛則專靠三江船運爲輸之穀而都下累萬戶生計擧皆仰哺於城外一廛米價之高下專在於穀入之多少臣伏聞西江麻浦謀利之輩締結網利怙勢之類商變而爲契契變而爲廛違越朝令暗錄廛號乃反勒執操縱惟意低仰爲弊多端無異都庫樣子廟堂處決而終不懲戢市署依違而無意禁斷一日二日民受其害穀價之翔貴職由於此向來十行聖敎亶出爲民至令米商任其去來則城內外廛民亦焉敢疊徵其稅使江上行商受困稱冤反藏穀物乎然則京廛與江市厥罪惟均伏願殿下嚴飭廟堂亟令釐正使江市無敢設廛使京廛無或疊徵則穀必無潛藏之理民亦有蒙利之幸矣噫田結歲縮國用漸耗將不免魯國之加賦唐家之預徵有識之憂歎厥惟久矣古聖人均田之制尙矣難行而經界旣失其正結卜率多欺隱一任猾吏之舞奸以致經費之日減不變弊法無以救整臣意則三南畿甸改量之政誠爲目下急務但改量一節若或不公則民反受弊難責實效必也得其人然後可以施措伏願聖明勿以臣言爲耄旁求才諝經綸之臣次第改量毋使陳荒白地應稅毋使結卜有偏重偏歇之弊焉臣無任云云答曰省疏具悉首言當體念其次民事亦當留意矣
정조 17년
癸丑四月十二日辰時上御重熙堂左承旨右承旨入侍時行左承旨沈晉賢行右承旨李書九記事官李海淸記注官安經心金良倜以次進伏訖上命書榻敎曰王大妃殿進御香橘茶前方中人蔘加一錢自今日一貼式限三貼煎入仍命讀公事書判付訖命退承史以次退出
정조 17년
行都承旨徐邁修坐行左承旨沈晉賢坐直行右承旨李書九坐左副承旨尹理相坐右副承旨李益運坐同副承旨南公轍坐直注書徐有聞病李海淸仕假注書鄭馦仕直事變假注書李弘達仕
정조 17년
南公轍啓曰大司憲閔台爀執義李龜雲掌令兪漢人鄭東榦持平朴孝成李重蓮呈辭監察茶時之意敢啓傳曰知道
정조 17년
沈晉賢啓曰來十六日日次儒生殿講爲之事命下矣處所以何處爲之乎敢稟傳曰便殿爲之
정조 17년
徐邁修啓曰行左副承旨李書九今日不爲仕進卽爲牌招何如傳曰允
정조 17년
傳于沈晉賢曰差祭承旨許遞
정조 17년
傳于徐邁修曰承旨前望單子入之待下批牌招察任
정조 17년
傳于南公轍曰坐直承旨入侍
정조 17년
傳于南公轍曰平澤縣監令該曹口傳各別擇差待下批給馬下送
정조 17년
吏曹口傳政事成鼎柱爲平澤縣監
정조 17년
以慶尙監司鄭大容狀啓本道賙賑穀應加分外參量許給事令廟堂稟旨分付事傳于尹理相曰依狀請施行事回諭
정조 17년
徐邁修以吏曹言啓曰今此景慕宮望祭獻官前承旨黃昇源塡差矣時無職名令該曹口傳付軍職何如傳曰允
정조 17년
兵曹口傳政事副司直單黃昇源
정조 17년
禁府啓目知世浦前萬戶申圭栗浦前權管韓致敎龜山前僉使朴枝萬等原情云云申圭段癸卯年間果已勘配似不可以一事再勘合有分揀之道而臣府不敢擅便上裁爲白乎旀韓致敎朴枝萬等段問目內辭緣泛稱遲晩刑推得情何如判付啓依允爲旀除刑推議處爲良如敎又啓目龜山前僉使李雲澤薺浦前萬戶黃仁煐等矣還穀事體何等嚴重而三載居鎭許多流逋全不徵捧因循反作已極痛駭兺不兪及其遞歸之時敢以準數了殺質言於統帥以爲彌縫之計者尤萬萬無狀以此照律罪從重論各杖一百收贖告身盡行追奪徒三年定配竝只私罪奉敎依允
정조 17년
南公轍以義禁府言啓曰統制使李潤慶狀啓據知世浦等六鎭還穀反作當初作俑之各該鎭將施以當律事自備局覆啓蒙允故取見帥臣報備局成冊則知世浦癸卯萬戶申圭栗浦丁酉權管韓致敎龜山丁未僉使朴枝萬助羅浦丙申萬戶金象三薺浦乙未萬戶金宗大晴川甲午別將劉錫謙指名以來而申圭韓致敎朴枝萬今方待命竝拿囚金象三金宗大劉錫謙俱已身故云罪名勿論何如傳曰允
정조 17년
右議政金履素箚曰伏以臣息偃床簀今已閱月而證形漸痼起動無望凡係公務一切排却病裏惶隕寢食靡甘方欲申暴實狀冀賜體諒乃於此際又伏聞以貢弊之不能飭察有首犯時堂上不敍之命臣於此不勝其萬萬惶蹙也臣之待罪尙方實在庚子年間而與前提擧鄭民始爲僚堂論其辜犯臣實爲首而以名忝大官故獨漏於現告之中倖逭應勘之律只使僚堂替當則臣之私心慙悚尤無可言而揆以朝家綜核之政亦豈容如是哉噫以我聖上軫恤都民之盛意前後飭敎何等申明而有司之臣不惟不能對揚乃反昏不覺察致有此犯科之擧今此特勘猶是寬典臣若不自陳列同被郵罰則將不免下乖廉防上損國體玆敢忙構短箚乞賜處分伏願聖明亟勘臣罪以幸公私千萬幸甚答曰省箚具悉卿懇愼節之尙未差可何等慮慮現告事該堂時存者只有一重臣及卿與綾恩君云而爲便卿心欲爲分揀則只是綾恩一人揆以國體反涉苟艱雖非卿言已欲闊狹該堂竝以推考更令政院捧傳旨卿則安心仍傳曰此批答遣史官傳諭
정조 17년
癸丑四月十三日午時上御重熙堂右承旨入侍稟事閣臣同爲入侍時行右承旨李書九記事官李海淸記注官安經心金良倜壯勇營提調鄭民始以次進伏訖上命書傳敎曰今癸丑夏等試射時別軍職鄭觀采柳葉箭二十八矢依例加資民始曰卽接彈峯鎭別將鄭如淵所報則以爲本鎭還穀分給於附近三面民人而今年則願受甚多已爲盡分麥事未及登場民情擧皆切急鎭日群訴極爲渴悶而楊州還穀亦已盡分無以推移云麥前民食若是艱乏而鎭還旣已盡分楊州又無留庫自該鎭果無變通之道旣知民情之渴急則有不可立視臣意則摠廳所管北漢還米留庫中限二百石推移分給待秋使之還納似無所妨故敢此仰達矣上曰依爲之出擧條命退諸臣以次退出
정조 17년
癸丑四月十三日申時上御重熙堂坐直承旨入侍時同副承旨南公轍假注書鄭馦記注官安經心金良倜以次進伏訖上命書右議政金履素箚批訖命退承史以次退出
정조 17년
行都承旨徐邁修坐行左承旨沈晉賢坐行右承旨李書九坐左副承旨尹理相坐直右副承旨李益運坐直同副承旨南公轍坐注書徐有聞病李海淸仕假注書鄭馦仕直事變假注書李弘達仕
정조 17년
李書九啓曰御營廳將官來言今日本廳軍兵日次云矣敢啓傳曰知道
정조 17년
徐邁修啓曰右尹趙鎭寬除拜後過三日不爲出肅依定式推考警責仍卽牌招察任何如傳曰允
정조 17년
傳于沈晉賢曰禮房承旨馳詣宗廟景慕宮奉審摘奸以來
정조 17년
傳于尹理相曰下直守令入侍
정조 17년
李書九以守禦廳言啓曰各軍門諸將官射講時柳葉箭小布連五巡全布者別單書入事曾有定式矣本廳今朔射講時哨官鄭龍彬柳葉箭小布連五巡全布故別單書入之意敢啓傳曰論賞雖載節目賞典姑不酌定令兵曹五巡以上分等論賞一款取考可據之例論理草記稟處可也
정조 17년
南公轍以義禁府言啓曰長興庫前主簿方處坤尙衣院前僉正尹昌胤前別提兪鉉商濟用監前奉事李鼎烈繕工監前監役尹應烈等拿問處之事傳旨啓下矣方處坤尹昌胤兪鉉商李鼎烈等今方待命卽爲拿囚而尹應烈下去京畿安城地云依例發遣府羅將拿來何如傳曰允
정조 17년
南公轍以義禁府言啓曰李雲澤黃仁爀杖一百收贖告身盡行追奪徒三年定配照律公事判付內依允矣李雲澤杖一百收贖告身盡行追奪黃海道豐川府安山驛徒三年定配而以議啓內辭意具罪目依例發遣府書吏押送配所黃仁爀所當發配而卽見其呈狀則其父母年踰七十兄仁勳出繼於其五寸叔無兄弟云而取考律文則大明律犯罪存留養親條有曰父母老疾應侍家無以次成丁者若犯徒流收贖存留養親矣黃仁爀告身盡行追奪杖一百徒三年定配收贖放送何如傳曰允
정조 17년
癸丑四月十四日卯時上御重熙堂提調入侍時行都承旨徐邁修記事官李海淸記注官安經心金良倜提調李𡊠以次進伏訖上曰右承旨入侍出榻敎賤臣承命出傳右承旨李書九進伏上命讀公事書判付訖上曰王大妃殿進御人蔘養胃湯前方中陳七分五釐人蔘蒼朮減五分半夏厚朴減二分五釐自今日一貼式限五貼煎入出榻敎命退諸臣以次退出
정조 17년
癸丑四月十四日辰時上御誠正閣下直守令入侍時左副承旨尹理相假注書鄭馦記注官安經心金良倜平澤縣監成鼎柱以次進伏訖上曰守令進前鼎柱進前奏職姓名上曰曾經守令否鼎柱曰曾爲扶餘縣監矣上曰毋以平澤爲小必善爲之命退諸臣以次退出
정조 17년
行都承旨沈煥之坐行左承旨沈晉賢坐直行右承旨洪義榮在外左副承旨未差右副承旨南公轍坐直同副承旨李身晦在外注書李海淸拿處一員未差假注書李垿仕直金景煥仕事變假注書李弘達仕
정조 17년
南公轍啓曰大司憲閔台爀執義李龜雲掌令兪漢人鄭東幹持平朴孝成李重蓮呈辭監察茶時之意敢啓傳曰知道
정조 17년
南公轍啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 17년
傳于沈晉賢曰都承旨左承旨入侍
정조 17년
南公轍啓曰備局稟事堂上金文淳沈頤之徐有防閔鍾顯李邦一依下敎來待矣傳曰入侍
정조 17년
傳于南公轍曰抄啓文臣課講明日爲之
정조 17년
沈晉賢啓曰今此試官望中時無職名人令該曹口傳付軍職何如傳曰允
정조 17년
注書李海淸拿處代以李垿爲假注書
정조 17년
注書徐有聞陳疏代以金景煥爲假注書
정조 17년
傳于沈晉賢曰領運之時差員不可曠官淸安縣監李鼎烈因他事拿處未勘罪云特爲分揀使之着意領運
정조 17년
傳于沈晉賢曰呈辭判義禁在外刑判許遞今日政差出
정조 17년
有政吏批判書徐有防進參判李在學進參議李冕膺進行都承旨沈煥之進啓曰徽陵別檢及參奉相換事命下矣徽陵別檢尹行直與寧陵令李勉齊相換以入而徽陵別檢權作令寧陵令權作別檢何如傳曰允以洪義榮李身晦爲承旨李得臣爲刑曹判書趙尙鎭爲工曹參判李文源爲判義禁金在鎭爲刑曹正郞兪洪柱爲敦寧主簿趙章漢爲典籍李涑爲江華經歷禮曹正郞安邁權厚陵令曺亨壽相換徽陵別檢尹行直寧陵令李勉齊相換徽陵參奉愼師浚假監役徐有曾相換中學訓導單許鐫鄭衡臣爲祥雲察訪別軍職鄭觀采今加嘉善加資事承傳
정조 17년
兵批判書金文淳進參判申光履入直進參議李尙度參知鄭宅孚病啓曰宣傳官有闕代加設南行宣傳官李石求陞實之意敢啓傳曰知道以李集斗爲同知鄭雲達閔亨默爲武兼趙思貞爲部將同知單金學祖宣傳官單李石求副司直曺允亨朴師沃金孝建金翰東已上竝單付
정조 17년
傳于南公轍曰當該坐直承旨許遞南公轍啓曰臣與左副承旨尹理相伴直矣纔已遞差伴直無人新除授同副承旨李身晦卽爲牌招入直何如傳曰允
정조 17년
南公轍啓曰同副承旨李身晦在外伴直無人左承旨沈晉賢右承旨洪義榮所當牌招推移入直而拘於廳規不得請牌何以爲之敢稟傳曰牌招
정조 17년
沈晉賢啓曰明日殿座時承旨不可不備員未差之代政官牌招開政差出右承旨洪義榮同副承旨李身晦俱在外何以爲之敢稟傳曰竝許遞與未差之代前望單子入之待下批牌招察任
정조 17년
以惠慶宮掌務內官李永祿手本傳于南公轍曰小小雨漏處從便令各該所掌者修補則近復解弛捉鳥處將有椎牛之弊況戶判筵奏未久此後若或泛忽頭目中官當嚴處爲先嚴飭內侍府
정조 17년
以全羅監司權狀啓濟州歲貢馬上納時牽軍以習馬軍輪回牽送所經各邑侵懲之弊永爲革罷事傳于南公轍曰大臣造朝間凡係令廟堂稟處者姑竝以草記回啓俾無遲滯之弊事令廟堂知悉
정조 17년
沈晉賢以賑恤廳言啓曰中部大寺洞契任掌兪成得今月十四日本洞路傍得二歲遺棄男兒同里居良女全召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
沈晉賢以備邊司言啓曰南陽防營置之事已於筵中定奪蒙允矣該府使所授諭書密符所當自政院卽爲稟旨還收而今已過朔尙今掩置云密符事體何等嚴重而政院擧行未免疎忽當該承旨施以罷職之典諭書密符令政院卽爲還收何如傳曰允
정조 17년
沈晉賢啓曰因備邊司草記南陽防營置之該府使具紞所授諭書密符卽爲還收事允下矣以此意分付京畿監營使該府使親進還納何如傳曰允
정조 17년
沈晉賢以備邊司言啓曰頃因臺疏可興倉稅米加捧委折査實啓聞之意覆啓行會矣卽見忠淸監司李亨元啓本則枚擧應問各人等招辭以爲六邑所納之多寡不均實緣民間私斗之大小各異每斛所納竝計雜費或爲十六斗十七斗而其中忠州西面鎭川一邑斗子最小至爲十八斗此是私斗之磨鍊而以倉斗量之則不過爲十三斗七升斛內所加雖爲三升色落之減爲二升則加納實數只爲一升蓋其十八斗所納之斗較以市升每斗所入當爲七升餘在前最輕捧之時猶不下爲十七斗五六升則所謂十八斗云者不過爲市斗十三斗之餘而較之庚子所定十四斗之式例猶爲三升之不足不可以此歸之濫捧至於防稅錢則一石之價或爲十一兩或爲十二兩十三兩而程道遠近各邑不同所費多寡隨而參差視今市直亦不可謂過濫爲辭矣當初該倉捧稅準十八斗上納而次次遞減今至十三斗零則不恤稅穀之體重專事要譽差員事極爲駭然藉令時差員依舊式準捧已非法外況元穀加捧雖加三升色落減給洽過二升則以此補彼不可歸之以濫捧至於防稅錢之過十兩可謂廉價雖以豐歲言之稅穀一石價過十兩卽諸道各邑通同之規當此歉荒無前市直踊貴之時多不過十三兩小則止十一兩者極甚精約而此則本非差員之所知以此以彼別無爲罪之端該差員淸安縣監李鼎烈因他事方在拿處中待結末使之還任似合事宜至於前掌令金禧燮臺臣言事雖許以風聞始曰目擊終云耳聞殊欠誠實之意從重推考何如傳曰允
정조 17년
行右承旨李書九疏曰伏以臣昏劣疎闇備數近列不能事事如偶人然關防因革國之大政也南陽撤營成命已下而臣未之聞密符出納其事至重也下邑淹留殆近一月而臣未之知若此者尙可曰承宣乎哉且臣爲該房亦已久矣今者廟堂請勘僚員引罪苟論掩置之失臣又烏得以辭也且惶且恧無所措躬玆敢陳章首實徑出禁門伏願聖慈亟降威罰俾安微分不勝幸甚
정조 17년
以右承旨李書九上疏傳于公轍曰引義雖似然矣時在者旣不覺察則後入者何能摘發然不可循例賜批遞差原疏還給
정조 17년
右副承旨李益運疏曰伏以臣卽伏見備局草記以南陽防禦使所受密符諭書之不卽還收至有當該承旨譴罷之請臣卽伊時該房也實不勝瞿然悚蹙之至玆敢忙陳短章逬出俟勘而第念密符出納雖是喉院之職除非罷拿奪來則受符者自當還納元無自本院知委該營使之來納之例況且關防因革係是籌司所管擧條啓下之後若自籌司行會其撤罷之由則該府使豈或一刻仍佩尙無動靜乎至於諭書無論遞罷革罷旣無還收之例故以臣淺見初未想到而密符事體何等嚴重則當納之符許久淹留一未察飭掩置之罪終歸於臣身臣之昏憒不職尤無所逃伏乞聖明俯賜鑑諒亟削臣職名以嚴事體以安賤分不勝大願以右副承旨李益運上疏傳于公轍曰疏辭近於遂非譴罷何敢辭乎此疏還給
정조 17년
注書徐有聞疏曰伏以臣母素患痰癖之疾伊來五六日之間阧劇而越添精神昏瞀眞元凘敗食飮則未免全却藥餌則不見顯效臣方左右扶將焦遑罔措矣伏聞僚員被罪記注無人而似此情理實難暫捨玆敢冒死呼籲於孝理之下伏乞聖明亟賜遞改以便救護仍治臣瀆撓之罪以肅朝綱千萬幸甚踏啓字
정조 17년
癸丑四月十五日辰時上御誠正閣備局稟事堂上入侍時左副承旨尹理相記事官李海淸假注書鄭馦記注官安經心金良倜行兵曹判書金文淳戶曹判書沈頤之禮曹判書閔鍾顯行副司直李邦一以次進伏訖上曰吏曹判書左承旨入侍賤臣承命出傳與吏曹判書徐有防行左承旨沈晉賢偕入進伏上敎有防曰向見諸臣所進覃恩錄其中有一二人尙未付職者故果有下敎矣大抵一人見枳是豈聖世無棄物之道乎前後疎通之下敎不啻勤摰而未見對揚之實效於因洪秉纘事掌銓諸臣初不敢擧論若以洪秉纘之罪謂因於疎通則是豈予之本意乎初何心使之疏通又何心以疎通而罪秉纘乎蓋秉纘之政非疎通而卽行其胸臆也伊日陵幸纔返勞憊未定而汲汲以行胸臆之政入啓於夜中此其心專在於濟私非爲對揚也昔在辛壬以前則人心各主議論互相通塞故一人進則更通前人之所枳更枳前人之所通此是私憾雖非公憤猶可謂之儁氣丙申以後則大有異焉所謂見枳者是何人之所枳而猶以渠所謂儁氣行此無忌憚之政此非儁氣乃所謂逆氣國有常刑則秉纘焉敢逭乎薄竄旋宥而朝廷無一言良亦寒心矣其後銓官懲於秉纘竝與疎通而廢之秉纘之罪豈在於疎通乎疎通亦有許多般疎通之中當寓激揚之政而今則不然其所見枳之由初非有主論者而一時不檢擬於政注則人皆疑慮永不擧論苟問其故皆曰不知此其意欲以恩怨歸之於上也予之本意則欲使今世之人無一人不彈冠使和氣致祥以爲祈永之一道兵判則向以提調屢經入侍豈不知此意乎至於某人之當通某人之不當通決無自上指敎之理予雖否德豈可以官爵除拜市恩於朝臣乎吏判須知此意凡卿宰侍從之送西食祿者鱗次檢擬以爲對揚之地可也洪秉纘政所擧擬之人亦不當以秉纘事爲拘而廢枳也吏判異於他人不於此事盡心對揚而將於何報效乎有防曰旣承懇惻之聖敎臣敢不極意奉行乎至於大關隄防之人固不可一例通擬而其餘諸人雖不直擬宿趼先自閑司甄復實合今日祈永之道矣上曰祈天永命固不在於官人爵人而導迎和氣之道亦未必不在於此矣除非大罪則盡爲檢擬可也名曰疎通一番檢擬之後更不擧論則與初不檢擬無異一擬之後視同無故人無礙照望且其排擬之際若以疎通中人聚類而竝擬則亦非疎通之本意必以他無故人參互可也文淳曰年前因北道監賑使李在學別單北關設置交濟倉而儲穀十萬石以備水旱則其設置法意不啻申嚴而近聞本道初不區別與元會穀混圇糶糴設倉儲峙之規今幾蕩然云遠外事情雖難盡知揆以法意極爲駭然嚴飭道臣此後則糶糴之際更毋敢如前混雜而逐邑釐正後枚報本司以爲憑處之地似好故敢此仰達矣上曰依爲之出擧條有防曰本曹郞廳番次苟艱在外佐郞李東宇今姑改差何如上曰依爲之出擧條有防曰璿源殿祭享所用榧子三斗始自庚子年戶曹因永興府所報知委本寺使之進排而逐年進排之後不爲會減莫重祭享所須事體極爲苟艱就遺在中計除之意分付戶曹何如上曰依爲之出擧條頤之曰凡係經費所需毋論巨細各司進排臣曹會減一遵定例施行而第定例頒行今爲四十餘年矣諸般需用古今各異有無多寡前後不同而定例所載則不得違越恐非因時制宜之道度支定例乃是先朝不刋之書雖不敢遽議釐正進排會減等節隨時闊狹一從實入似合事宜自今爲始各貢物種不計都下恒式與臨時捧甘如非應用之物則雖載定例各司無得憑藉取用貢人無敢如例進排事定式施行事出擧條申飭知委於諸上司各衙門俾無如前責徵之弊似好故敢此仰達矣上曰依爲之出擧條頤之曰卽見開城留守金魯永牒報則以爲本府會付米元穀漸縮耗條隨減昨今兩年連爲加下一年公下之以此上下者少不下一百四五十石及今區劃然後齊厚兩陵祭需與祭器修補及各樣恤典可以及時擧行以附近邑所在米限一千五百石卽速劃給爲辭矣本府之以會付穀上下者兩陵祭需及各樣恤典俱是及時需用之事不可不趁卽區劃而畿邑所在戶曹穀簿在在不敷准此數劃給實無其路海西附近邑某樣穀中米限一千石分排移劃以爲取耗需用似合事宜而大臣之意亦如此故敢此仰達矣上曰依爲之出擧條鍾顯曰敬陵碑陰記王后誕降不書年只書月日而九月八日誤以三月十二日載錄昌陵碑陰記王后忌辰十二月二十三日誤以二十四日載錄事係莫重誠爲未安恐當改刻而磨石追刻亦多難便今以小註謹記事實刻於後面空間而如無空間則刻于碑石之隅似或便當此則問于本陵官定其當刻處然後更爲稟處恐好故敢此仰達矣上曰依爲之出擧條鍾顯曰節目不遠各陵園墓享事時造泡諸具今番則勢當新備矣令戶曹前期磨鍊造送以爲入用之地何如上曰依爲之出擧條鍾顯曰徽陵丁字閣滲漏腐傷處及神門左右柱木及壁間柱木傾側處道臣奉審時雖已執頉而聞其功役浩大修改之際勢將多費日字云本陵官員爲先令吏曹另擇相換使之董役何如上曰依爲之出擧條邦一曰北漢城堞城廊之役臣上去董飭而城堞三千三百十七堞內二百三十七堞三營今已修築城廊一百十二處內十三處本廳亦已修改矣第以五分一爲定限五年修築者蓋出於物力之難辦而臣遍審一城役處則始役之初凡干物力自多倍入旣始之後若有物力則始役已半何待五年不計年限或三分一或折半隨物力修築則其容入之數比諸始役之時不啻懸殊但三營及本廳實有物力不敷之歎在前南北漢城役多有空名帖請得之例故敢此仰達空名帖四百張成給三營及臣營各用一百張限物力修築恐合事宜問議大臣處之何如上曰依爲之出擧條邦一曰北漢行宮所重自別故儲置御供米三百石於別庫而此亦四年陳久其爲腐傷尤爲甚焉在前如此之時雖或有改色之例御供體重不敢擅便敢此仰達矣上曰改色可也出擧條邦一曰臣今番上城之後細察民情則無論僧俗擧皆飢餒實有流離之慮適當城役故募軍中他處之民一一逐送專以城內外居民雇立以爲糊口之資而每名一日雇價米三升錢一錢則此不過役夫一日之糧渠輩之家屬則旣無延命之道且城底左右附近居民在前受還之類當此麥嶺農糧無路成群來訴餉還盡分末由分給其艱食廢農之狀誠甚矜㦖而城餉數年以來以錢代捧故不得用舊蓄新見今留庫卽三四年已陳之米而管城將及留營監官每年交替之際逐石反閱少不下五六次一經反庫自多滲漏欠縮而臣抽栍改量則一石或爲十一二斗或爲八九斗亦多久陳腐傷矣餉穀體重臣在典守之職何敢仰請分給而若過今年潦夏則將至不堪食之境以有用之物歸之無用之地此甚悶迫而斗縮米劣雖如此民情咸願及今受食待秋還納此是公私俱便之道其中尤甚陳縮者限六百石分給似好問議大臣處之何如上曰依爲之出擧條上曰當該注書李海淸拿處假注書鄭馦汰去出榻敎命退諸臣以次退出
정조 17년
行都承旨趙尙鎭坐行左承旨徐龍輔坐行右承旨林濟遠坐行左副承旨沈晉賢坐右副承旨柳焵坐直同副承旨金履成坐直注書李海淸拿處一員未差假注書金景煥仕直申龜朝在外事變假注書李弘達仕
정조 17년
沈晉賢啓曰大司憲閔台爀執義李龜雲掌令兪漢人鄭東榦持平朴孝成李重蓮呈辭監察茶時之意敢啓傳曰與諫院呈告人許遞
정조 17년
沈晉賢啓曰禁衛營將官來言今日本營軍兵日次私習云矣敢啓傳曰知道
정조 17년
沈晉賢啓曰御營廳將官來言今日本廳軍兵日次私習云矣敢啓傳曰知道
정조 17년
沈晉賢啓曰明日抄啓文臣課講何承旨進去乎敢稟傳曰都承旨進去
정조 17년
承旨前望單子入之閔台爀李師濂林道浩落點
정조 17년
沈晉賢啓曰今日殿座時承旨不可不備員而未差之代前望單子入之姑未批下何以爲之敢稟傳曰殿座時刻已屆未肅拜及不爲仕進承旨許遞前望單子入之待下批卽爲牌招牌去來申飭執冊望筒斯速書入
정조 17년
承旨前望單子入之徐鼎修李集斗鄭益祚鄭澤孚落點
정조 17년
沈晉賢啓曰新除授右副承旨鄭益祚年限已滿何以爲之敢稟傳曰勿施
정조 17년
沈晉賢啓曰承旨備員後詣閤事命下矣時刻已屆同副承旨鄭澤孚牌去來姑未入來何以爲之敢稟傳曰與受點中試官進去人許遞前望單子入之待下批牌招察任
정조 17년
承旨前望單子入之趙尙鎭柳焵李尙度落點
정조 17년
承旨前望單子入之徐龍輔林濟遠金履成落點
정조 17년
沈晉賢啓曰試官徐鼎修時無職名令該曹口傳付軍職何如傳曰允
정조 17년
兵曹口傳政事行副司直單徐鼎修
정조 17년
沈晉賢啓曰卽者中樞府錄事來言判府事朴宗岳以爲親臨殿講事體何等重大而臣愚迷生疎事多顚錯致勤嚴敎滿心惶懍罔知所以措躬走伏金吾門外恭俟鈇鉞之誅云係是大臣去就敢啓傳曰勿待命事遣史官傳諭
정조 17년
沈晉賢啓曰卽者義禁府都事來言判府事朴宗岳今方待命於金吾門外云係是大臣去就敢啓傳曰知道
정조 17년
金履成啓曰守禦使李文源時無職名令該曹口傳付軍職何如傳曰允
정조 17년
兵曹口傳政事副司直單李文源
정조 17년
傳于沈晉賢曰課講入侍
정조 17년
金履成啓曰大司憲執義掌令二員持平二員未差監察茶時之意敢啓傳曰知道
정조 17년
金履成啓曰合辭連日闕啓事甚未安今日政新除授兩司諸臺竝待下批牌招未肅拜正言姜克成一體牌招何如傳曰允
정조 17년
有政吏批判書徐有防參判李在學參議李冕膺右副承旨柳焵進以林蓍喆爲大司憲李喆模爲大司諫李周顯爲執義尹羽烈爲司諫李義駿沈鏗爲掌令鄭繼忠金遇國爲持平權中憲爲獻納沈鳳錫爲正言尹師國爲判尹李義直爲戶曹參判沈煥之爲禮曹參判金翊休爲刑曹參判李邦榮爲工曹參判李師濂爲兵曹參議李義綱爲刑曹參議尹弘烈爲兵曹參知韓光綮爲同義禁趙恒鎭爲吏曹佐郞柳爲左通禮洪履祚爲直講李宜耆爲英陵令李致中爲同義禁兼春秋曺亨壽東學訓導禹錫龜驪王陵參奉王爾榟以上竝單付
정조 17년
兵批判書金文淳進參判申光履入直參議未差參知未差同副承旨金履成進以閔百奮爲副摠管李普溫爲同知吳載紹爲僉知同知單鄭觀采副護軍趙榮旭李世寬姜忱李龜雲兪漢人鄭東榦副司直李敬懋徐邁修沈煥之李集斗李書九洪義榮閔台爀李文會尹理相李身晦李師濂林道浩鄭澤孚李尙度崔重圭朴孝成李重蓮副司果申溆
정조 17년
假注書李垿改差代以申龜朝爲假注書
정조 17년
以咸鏡監司金憙狀啓永興山四社流民還集事傳于沈晉賢曰若能申飭邑倅誠心招徠則還土之類豈如是零星乎拔例蠲役之意果安在哉道臣推考令廟堂措辭嚴飭行會俾勿讓頭於杆城事分付該道
정조 17년
兵曹啓目巡將李延弼白師誾李仁秀鄭駿采崔雲羽金魯範李義彬李永秀權綝趙義錫孫克福等加抄何如判付啓依允爲旀一番抄啓而更不檢擬於官職則是豈眞箇滌拂之擧乎一番檢擬而又不續續混用則亦非昨筵面飭之本意也以此卿先加留意待當窠次次擬望仍又申飭各軍門皆令切勿拘礙先卽隨窠卽擬爲旀尋常往來於心中者卽金履準也雖以杜弊固防之意至今不爲擧論伊時事實不無一分可怒此所以被拿卽宥者也渠雖欲刻意自新其奈與草木同腐何哉求之古聖王解網之政決無是耳前營將金履準忠翊忠壯將中作窠口傳擬入爲旀又其次尹衡烈李尙直事也衡烈之不知而饋問於未拿之前者二十年坎坷足懲無知妄作之犯罪名特爲蕩滌先令軍門收用而尙直則渠之無犯其證昭然使渠獨漏於恢張之時其可曰無棄物乎一體付祿於巡將以爲滌用之階梯履準等三人者卽已作鐵限之錮廢者也此三人如是處分之後更有何人難於此三人有所趑趄於檢擬乎此乃爲銓官頒示一副指南枰也兩銓長須各知此苦心爲良如敎
정조 17년
義禁府啓目長興庫前主簿方處坤尙衣院前僉正尹昌胤前別提兪鉉商等原情云云傳旨內辭緣泛禰遲晩竝只刑推得情何如判付啓大抵所謂査出之弊瘼非鎖屑則皮膜而旣聞之不可不先從現發者懲礪乙仍于有此拿覈之命矣今觀諸供方處坤段兩件事非首犯也又是遞職以後事渠有何罪特爲放送誤捧現告之承宣及該庫堂郞令廟堂指一査處尹昌胤段在職初無差祭濫把非所可論而身爲首郞不能檢察容或爲罪以公罪勘放後草記爲旀兪鉉商段渠亦襲謬非首犯一體草記勘放以公罪照律爲旀今番査問之擧因能書吏之弊推及於貢邸人之疾苦而渠輩所告直所謂不直一文無掣四隅之說也十餘年之間國綱益立各司堂郞無不奉法而然乎爲良如敎又啓目承政院注書李海淸原情云云傳旨內辭緣泛稱遲晩所當請刑是白乎矣時任史官勿爲請刑載在大典通編議處何如判付啓依允又啓目前禁府都事朴右源原情云云傳旨內辭緣泛稱遲晩刑推得情何如判付啓除刑推議處爲良如敎